‘Transitorower’ werk glo vir ANCLuthuli-huis in die Johannesburgse middestad. Foto: Google Earth Herman Mashaba, Johannesburg se burgemeester, het Woensdag onthul dat ŉ verdagte wat onlangs in verband met ŉ transitorooftog in hegtenis geneem is, glo by die ANC se hoofkantoor in dié stad werk. “Ek is ingelig dat een van vier verdagtes wat in verband met ŉ transitorooftog in hegtenis geneem is, glo by Luthuli-huis werksaam is,” het Mashaba in ŉ verklaring gesê. Mashaba het gesê die verdagtes was na bewering onlangs betrokke by ŉ transitorooftog in Dobsonville in Soweto. Die polisie het ŉ volskaalse soektog na die verdagtes van stapel gestuur en hulle op 6 en 7 Julie tydens klopjagte in hegtenis geneem. Die polisie het tydens die inhegtenisnemings beslag gelê op vier voertuie wat gekaap is. Twee van dié voertuie is tydens die rooftog in Dobsonville gebruik. “Die inhegtenisneming van dié individu skep die vraag of die ANC bewus is dat die persoon aangekeer is, en as dit die geval is, hoekom bly die party dan stil oor so ŉ belangrike kwessie? “Dit skep ook die vraag oor hoe die ANC, wat die nasionale regering bestuur, individue in diens neem wat so skaamteloos openbare veiligheid en die wette van ons land ondermyn,” het hy bygevoeg. Die ANC kon nie dadelik vir kommentaar bereik word nie.